SCB พุ่ง 5% โชว์กำไร Q2 โต 8.12 พันลบ. ดีกว่าโบรกคาด ลุ้นทั้งปีแตะ 3.25 หมื่นล้าน
SCB พุ่ง 5% โชว์กำไร Q2 โต 8.12 พันลบ. ดีกว่าโบรกคาด เหตุสำรองหนี้ยังทรงตัว ลุ้นทั้งปีแตะ 3.25 หมื่นล้าน คำแนะ “ซื้อ” ราคาเป้าหมาย 114 บาท ส่วนราคาหุ้นอ่อนตัวลงมาทำให้ Upside น่าสนใจมากขึ้น
22 ก.ค. 2564

ผู้สื่อข่าวรายงานว่า ราคาหุ้นธนาคารไทยพาณิชย์ จำกัด (มหาชน) หรือ SCB  ณ เวลา 10.12 น. อยู่ที่ระดับ 95.50 บาท เพิ่มขึ้น 4.25 บาท หรือ 4.66% โดยทำจุดสูงสุดที่ระดับ 97.75 บาท และทำจุดต่ำสุด 92.25 บาท ด้วยมูลค่าการซื้อขาย 660.48 ล้านบาท

ทั้งนี้ ราคาหุ้นบนกระดานของ SCB ปรับตัวขึ้นแรงวันนี้ โดยรับปัจจัยบวกหลังจากที่บริษัทประกาศผลการดำเนินงานไตรมาส 2/2564 กำไรสุทธิอยู่ที่ 8,815 ล้านบาท เพิ่มขึ้น 5.43% จากงวดเดียวกันของปีก่อน 8,360 ล้านบาท และงวด 6 เดือนแรก มีกำไรสุทธิอยู่ที่ 18,902 ล้านบาท เพิ่มขึ้น 7.33% จากงวดเดียวกันของปีก่อน 17,610 ล้านบาท ดีกว่าที่คาดนักวิเคราะห์บล.ทรีนีตี้คาดไว้ก่อนหน้าราว 14% โดยมีประเด็นสำคัญคือ
ทั้งนี้ เป็นผลของการขยายฐานรายได้ที่มิใช่ดอกเบี้ยและการปรับตัวลดลงของค่าใช้จ่ายในการดำเนินงานของธนาคาร ธนาคารได้ตั้งเงินสำรอง 20,036 ล้านบาทสำหรับครึ่งปีแรก ด้านอัตราส่วนสินเชื่อด้อยคุณภาพทรงตัวจากไตรมาสที่ผ่านมาที่ 3.79% ส่วนอัตราส่วนค่าเผื่อหนี้สงสัยจะสูญต่อสินเชื่อด้อยคุณภาพของธนาคารยังอยู่ในระดับสูงที่ 142.3% ขณะที่เงินกองทุนตามกฎหมายของธนาคารยังอยู่ในระดับแข็งแกร่งที่ 17.9%
นอกจากนี้ทางบริษัทหลักทรัพย์ ทรีนีตี้ จำกัด ยังคงประมาณการกำไรปี 2564 ที่ 32,536 ล้านบาท เพิ่มขึ้น 19.5% จากงวดเดียวกันของปีก่อน โดยกำไรงวดครึ่งแรกของปี 2564 คิดเป็นราว 58% ของประมาณการทั้งปี โดยคาดว่ากำไรงวดครึ่งหลังของปี 2564 จะอ่อนตัวลงบ้าง เนื่องจากปัจจัยด้านการระบาดระลอกใหม่ที่ส่งผลกระทบต่อเศรษฐกิจโดยรวมจะเป็นปัจจัยกดดันให้ ค่าใช้จ่ายสำรองหนี้เพิ่มขึ้น โดยเฉพาะในไตรมาส 2/2564 ที่ผ่านมาแม้ว่าธนาคารจะมีการตั้งสำรอง ส่วนเกิน (Management Overlay) แต่ก็ยังไม่ได้เป็นอัตราเร่งเช่นเดียวกับธนาคารขนาดใหญ่อื่นๆ
ดังนั้นคงราคาเป้าหมายที่ 114 บาท อิง PBV 0.9 เท่า ราคาหุ้นที่อ่อนตัวลงมาทำให้ Upside น่าสนใจมากขึ้น จึงคงคำแนะนำ “ซื้อ”